NARIADENIE KOMISIE (ES) č. 416/2007
z 22. marca 2007
týkajúce sa technických špecifikácií plavebných správ pre veliteľov lodí, na ktoré odkazuje článok 5 smernice Európskeho parlamentu a Rady 2005/44/ES o harmonizovaných riečnych informačných službách (RIS) na vnútrozemských vodných cestách v rámci Spoločenstva
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Európskeho parlamentu a Rady 2005/44/ES zo 7. septembra 2005 o harmonizovaných riečnych informačných službách (RIS) na vnútrozemských vodných cestách v Spoločenstve (1), a najmä na jej článok 5,
keďže:
(1)
V súlade s článkom 1 smernice 2005/44/ES sa riečne informačné služby (RIS) vyvíjajú a implementujú harmonizovaným, interoperabilným a otvoreným spôsobom.
(2)
V súlade s článkom 5 smernice 2005/44/ES sa technické špecifikácie plavebných správ pre veliteľov lodí musia vymedziť.
(3)
Technické špecifikácie plavebných správ pre veliteľov lodí vychádzajú z technických princípov ustanovených v prílohe II k smernici.
(4)
V súlade s článkom 1 ods. 2 smernice 2005/44/ES sa pri technických špecifikáciách riadne zohľadní práca, ktorú uskutočnili príslušné medzinárodné organizácie.
(5)
Tiež sa zohľadní práca, ktorú uskutočnila skupina expertov pre plavebné správy pre veliteľov lodí, ktorá pozostávala zo zástupcov príslušných orgánov na implementáciu plavebných správ pre veliteľov lodí a oficiálnych zástupcov ostatných vládnych orgánov, ako aj pozorovateľov z priemyslu.
(6)
Technické špecifikácie, ktoré sú predmetom tohto nariadenia, zodpovedajú aktuálnemu stavu techniky. Skúsenosti získané z uplatňovania smernice 2005/44/ES, ako aj technický pokrok v budúcnosti môžu spôsobiť, že v súlade s článkom 5 ods. 2 smernice 2005/44/ES bude potrebné zmeniť a doplniť technické špecifikácie. Pri zmenách a doplneniach technických špecifikácií sa zohľadní práca uskutočnená skupinou expertov pre plavebné správy pre veliteľov lodí.
(7)
Výbor uvedený v článku 11 smernice 2005/44/ES preskúmal návrh technických špecifikácií.
(8)
Opatrenia ustanovené v tomto nariadení sú v súlade so stanoviskom výboru uvedeného v článku 11 smernice 2005/44/ES,
PRIJALA TOTO NARIADENIE:
Článok 1
Týmto nariadením sa stanovujú technické špecifikácie plavebných správ pre veliteľov lodí. Technické špecifikácie sú uvedené v prílohe k tomuto nariadeniu.
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 22. marca 2007